แผนร้ายลงท้ายว่ารัก
นักแสดง

วิทยา วสุไกรไพศาล รับบทเป็น ดร.เพชรแท้ ประกายเพชร ณ อยุธยา (คุณหนึ่ง)
ชายหนุ่มอายุ 35 ปี สืบสายราชนิกุลประกายเพชร ณ อยุธยา จบการศึกษาระดับปริญญาเอก เป็นผู้บริหารบริษัทอัญมณีชื่อดัง “บริษัทประกายเพชร” หล่อ รวย ใบหน้านิ่ง แต่แฝงโรแมนติกจริงใจ เด็ดขาด และกล้าหาญ มีชื่อเล่นว่า “คุณหนึ่ง” ยอมตกกระไดพลอยโจนจดทะเบียนสมรสกับคคนางค์ตามคำสั่งของหม่อมเจ้าหญิงรัศมี ผู้เป็นท่านยายเพราะไม่ต้องการให้คคนางค์วุ่นวายกับการสมรสของหลานสาว เป็นคนที่รักเกียรติของวงศ์ตระกูลมากที่สุด และเขาเป็นคนที่กุมความลับของเรื่องราวทั้งหมดไว้ในเรื่อง
นิศาชล ต้วมสูงเนิน รับบทเป็น คคนางค์ (ฟากฟ้า / ฟ้า)
สาวสวยอายุ 25 ปี เป็นกำพร้าพ่อแม่ เพราะคฑาวุธและนิศากรผู้เป็นพ่อแม่เสียชีวิต ทำให้ต้องเลี้ยงดูน้องสองคนคือตะวันกับนับดาว เป็นคนเก่ง กล้าหาญ จอมวางแผน ภายนอกดูแข็งแกร่ง แต่จิตใจกลับอ่อนแอ โดยเฉพาะกับเรื่องของความรัก ไม่ใช่คนสวยจัด แต่มีเสน่ห์ทำทุกอย่างเพื่อน้อง เพราะรักน้องสองคนมาก เรียนจบทางด้านคหกรรม จึงทำขนมเก่ง และยังมีความสามารถด้านการแต่งหน้า เพราะมีธุรกิจด้านร้านเวดดิ้งและเป็นเวดดิ้งแพลนเนอร์ชื่อดังในจังหวัดภูเก็ต
ณิชาวรินทร์ อรุณรุ่งไพศาล รับบทเป็น เพชรชมพู ประกายเพชร ณ อยุธยา (พิ้งค์)
หลานสาวของเพชรแท้ นักเรียนนอก ซึ่งเรียนไม่เก่ง เอาแต่เที่ยวเตร่ ท้องกับณัฐวุธแต่เธอไม่ยอมรับที่เขาเป็นลูกคนใช้จึงวางแผนจับภาณุมาศเป็นสามี เป็นคนสวย แต่งตัวเก่งทันสมัย มีรสนิยม เอาแต่ใจตัวเอง วางตัวเหนือคนอื่น แต่ลึก ๆ แล้วเศร้าเพราะไม่เคยลืมสามีคนแรกผู้เป็นพ่อของเด็กในท้อง
ภัทร ฉัตรบริรักษ์ รับบทเป็น ภาณุมาศ ฤทธิ์ลือปราการ (ตะวัน / นุ)
ชายหนุ่มอายุ 25 ปี พ่อแม่ของเขา คืออิทธิพลกับสุธาสินี ถูกฆาตกรรมอย่างหาคนร้ายไม่ได้จึงอยู่ในความดูแลของพ่อแม่คคนางค์ ต่อมาเจ้าสัวอิทธิ ผู้เป็นตามารับไปอยู่ด้วย และถูกส่งไปเรียนต่างประเทศ เป็นคนรูปหล่อ เจ้าเสน่ห์ เจ้าชู้ อันเป็นเหตุให้ถูกเพชรชมพูใช้เล่ห์กลให้แต่งงานเพื่อจะได้เป็นพ่อของเด็กในท้อง และเขาเองเป็นต้นเหตุที่ทำให้เกิดเรื่องราวทั้งหมดตามมา
จักรพันธ์ จันโอ รับบทเป็น หมอวายุ
หมอหนุ่มหล่อ หน้าใส วัย 25 ปี เป็นเพื่อนสนิทกับคคนางค์ และเป็นผู้หนึ่งที่ร่วมวางแผนให้คคนางค์เข้ามาทำลายพิธีแต่งงานของภาณุมาศ ด้วยความเป็นเพื่อนเล่นกันมาแต่เด็ก ทำให้รู้เรื่องราวต่าง ๆ และทำให้คอยช่วยเหลือคคนางค์อยู่ห่าง ๆ แต่ไม่ยอมผิดจรรยาบรรณของหมอ แอบรักนับดาว แต่ไม่กล้าแสดงออกเพราะนับดาวเป็นคนดัง
ลลินา ชูเอ็ทท์ รับบทเป็น นับดาว (หนูดาว)
น้องสาวสุดที่รักของคคนางค์ เป็นคนสวยจัด ซื่อ ไร้เดียงสา ผูกพันกับพี่สาวและตะวันมากอยู่โรงเรียนประจำ เลยไม่ค่อยทราบเรื่องราวต่าง ๆ ที่เกิดขึ้น จิตใจดี มีอาชีพเป็นดาราและนางแบบชื่อดัง
ภิชาภัช มหาทิตยากุล รับบทเป็น ปิ่นคณา
ลูกสาวของจริยาและอภิวัตร พ่อแม่ของเธอเป็นญาติห่างๆ ที่อยู่ในความอุปการะของเจ้าสัวอิทธิ แต่ปิ่นคณาวางท่าเสมือนเป็นหลานแท้ ๆ ทว่าลึก ๆ แล้วก็รู้สถานะของตนดีจึงคิดจะจับเพชรแท้เป็นสามี เป็นคนร้ายเหมือนแม่ แต่โฉ่งฉ่าง ไม่เก็บอารมณ์ เจ้าคิดเจ้าแค้น เป็นคู่ปรับกับเพชรชมพูและคคนาง
อดิศร อรรถกฤษณ์ รับบทเป็น ปานวัตร
ลูกชายของจริยากับอภิวัตร เป็นพี่ชายของปิ่นคณา หนุ่มหล่อ เจ้าสำอาง ใช้เงินฟุ่มเฟือย ติดการพนันเหมือนพ่อ ชอบหาเรื่อง ระรานณัฐวุธ ใช้ชีวิตไปวัน ๆ อย่างไม่มีจุดมุ่งหมาย ต่อมาร่วมมือกับแม่เพื่อให้ได้ครอบครองสมบัติของเจ้าสัว
ชนินสิทธิ์ กิตติชัยศรีกุล รับบทเป็น ณัฐวุธ (วุธ)
ลูกชายของหทัยรัก ซึ่งมีฐานะเสมือนคนใช้ในบ้านเจ้าสัว ทั้งที่หทัยรักเป็นลูกสาวของเจ้าสัวที่เกิดจากคนรับใช้ ทำให้เขาถูกโขกสับและเอาเปรียบจากคนอื่น ๆ ในบ้าน เป็นคนหน้าตาดีจิตใจมั่นคง รักแม่ และยอมอดทนทุกอย่างเพื่อให้แม่อยู่ในบ้านเจ้าสัวอย่างมีความสุข เป็นคนรักของเพชรชมพู ได้เสียกันจนเพชรชมพูตั้งท้องแต่เพชรชมพูไม่ยอมรับเพราะฐานะความเป็นอยู่ต่ำต้อยของเขา ณัฐวุธจึงเป็นคนเงียบขรึม เก็บกด แต่จิตใจดี
โฆษวิส ปิยะสกุลแก้ว รับบทเป็น องอาจ
บอดี้การ์ดหนุ่มใหญ่ บุคลิกดี ร่างใหญ่ มีความสามารถในด้านการต่อสู้และใช้อาวุธได้เก่งทุกอย่าง มีไหวพริบดี ทำหน้าที่เป็นเลขาและผู้คุ้มกันเพชรแท้ด้วย ซื่อสัตย์ต่อนายเป็นที่สุด เมื่อคคนางค์ได้รับการยกย่องว่าเป็นภรรยาของเพชรแท้จึงซื่อสัตย์และปกป้องคคนางค์ด้วยเช่นกัน
มยุริญ ผ่องผุดพันธ์ รับบทเป็น จริยา
ภรรยาของอภิวัตร เป็นลูกสาวของเศรษฐีแต่พ่อแม่ล้มละลาย จึงหวังสมบัติของเจ้าสัวอิทธิแต่ก็ผิดหวังมาตลอด จึงวางแผนทุกอย่างแม้ว่าจะต้องเหี้ยมโหดแค่ไหนก็ตามเพื่อให้ได้ครองสมบัติของเจ้าสัวอิทธิ โดยมีสมคิด ลูกน้องเก่าของพ่อคอยช่วยเหลือ เป็นคนรักลูกมากจนไม่มีเหตุผลและเป็นคนที่อยู่เบื้องหลังความเลวร้ายทั้งหมดของเรื่อง เมื่ออยู่ต่อหน้าเจ้าสัวจะทำตัวเป็นคนดี แต่ลับหลังเป็นคนร้ายมาก
มนตรี เจนอักษร รับบทเป็น เจ้าสัวอิทธิ
มหาเศรษฐีแห่งตระกูลฤทธิ์ลือปราการ ไม่มีความสุขเพราะชีวิตครอบครัวล้มเหลว สุธาสินีผู้เป็นลูกสาวหนีตามผู้ชายที่ต่ำต้อยไป ทำให้เสียใจและพลั้งปากว่าจะยกสมบัติให้แก่หลานอันเป็นต้นเหตุของเรื่องเลวร้ายทั้งหมด เป็นคนวางอำนาจกับลูกหลาน ยึดมั่นถือมั่น จนคนอื่นมองว่าเป็นคนใจดำ
ทรงสิทธิ์ รุ่งนพคุณศรี รับบทเป็น เพชรประภาส ประกายเพชร ณ อยุธยา (ภาส)
ปราโมทย์ เทียนชัยเกิดศิลป์ รับบทเป็น คฑาเทพ (ช้าง)
ธงธง มกจ๊ก รับบทเป็น เจ๊ริน
ผู้จัดการส่วนตัวของนับดาว ช่างเจรจา และคอยดูแลนับดาวอย่างดี เป็นที่ไว้วางใจของคคนางค์กับภาณุมาศ
ขวัญฤดี กลมกล่อม รับบทเป็น หทัยรัก
ลูกสาวของเจ้าสัวอิทธิ ที่เกิดจากคนรับใช้ในบ้าน จึงไม่ได้รับการยกย่องว่าเป็นลูกสาว ถูกแยกอยู่เรือนคนใช้ แต่ภายในรั้วเดียวกัน เป็นคนเก็บกด รักลูกมาก ตกเป็นเหยื่อของจริยา สามีเสียชีวิตและถูกข่มขืน จึงเป็นความลับที่เธอกลัวว่าลูกชายจะรู้ถึงความไม่ดีของตน หทัยรักจึงยอมเป็นเบี้ยล่างของจริยามา
เกริก ชิลเลอร์ รับบทเป็น อภิวัตร
สามีของจริยา ใช้ชีวิตเสเพล ไม่เป็นหลักให้แก่ครอบครัว แต่เป็นชายกลางคนที่มีเสน่ห์ ติดการพนันงอมแงม จนทำให้คิดยักยอกเงินของบริษัท โดยร่วมมือกับลูกชายที่เข้ากันเป็นปี่เป็นขลุ่ย
ธัญญา รัตนมาลากุล รับบทเป็น ป่าน
สาวใช้ช่างเจรจา เป็นเสมือนต้นห้องของคคนางค์ คอยช่วยเหลือคคนางค์เมื่ออยู่ในบ้านประกายเพชร
วิมลพันธ์ ชาลีจังหาญ รับบทเป็น น้อย
คนใช้ประจำตัวของปิ่นคณา ที่จริยาให้คอยตามรับใช้ ทำเรื่องเลวร้ายต่าง ๆ แทนปิ่นคณาและจริยา เป็นคู่ปรับของหทัยรัก (เพิ่มจากบทประพันธ์)